Papersnake/gushiwen huggingface dataset:
和蔡济忠天字韵
张孝祥（宋代）

忆我初识君，屈指今七年。盐车著骐骥，驽蹇纷争先。

谓当对清著，帝席半夜前。稍使修世官，复近尺五天。

如何尚朱绂，亦堕岭海边。前山春色多，佳树午阴圆。

散策履幽径，方舟下长川。心目得开明，语笑为芳鲜。

但恨暝色至，不得穷攀援。尚欲夜然犀，下照蛟龙渊。

清游渺难继，归梦苍山巅。须君换鹅帖，更叙山阴贤。
初春
欧阳修（宋代）

新年变物华，春意日堪嘉。
霁色初含柳，余寒尚勒花。
风丝飞荡漾，林鸟哢交加。
独有无悰者，谁知老可嗟。
得寿仁、寿俊二子中涂家书三首
杨万里（宋代）

我昔如汝长，壮志在四方。
集贤给笔札，秉烛促夜装。
平明出门给，振衣不傍徨。
先君泫然泣，感我令我伤。
先君顾我语，汝行勿断肠。
他日汝养子，此悲会身当。
老怀追陈迹，心折涕泗滂。
送叶主簿楚州应钱帅之招
陈造（宋代）

汉庭用少余，无策销外侮。
充国七十翁，胜算定樽俎。
夫君谭西七，万里真自睹。
诸将失投机，遽岂一二灵敏。
形势可聚米，君王未借箸。
江湖五十年，帝阍严九虎。
后生不更事，儿戏议边圉。
圆方殊枘凿，寂默忍羁旅。
平生干霄气，百吞不一吐。
白眼阅流俗，闭口避尔汝。
山阳文武资，干国今吉甫。
清啸临筹边，志已无骑虏。
经年虚代舍，须君作谋主。
心嗤区区郑，缓不省之武。
盍思度外意，径略纸上语。
山阳吾未识，仿佛梦眉宇。
断知磊落人，众弃能独取。
一卮劝临分，三叹欲轻举。
抒君胸中奇，定作商应羽。
还应访隐沦，道我听鸡舞。
金虎白龙诗 其十五
张果（唐代）

大道遗留一卷经，自然匹配作仪形。天生铅汞人间有，何得他州问药名。
飞花行赠马衢州
戴表元（宋代）

山上风花山下飞，花飞欲尽山翁归。
归来亦自忘行迹，但觉满地红依依。
余花更惜随春去，溪上游人山下路。
恋家渔父断来踪，难老刘郎记前度。
花开花落春风前，我昔与翁同少年。
祗今鹤去但华表，何处鸟啼悲杜鹃。
游人自游春自暮，从翁问花花不语。
且当向花日日醉，醉倒花前学花舞。
颂古二十五首
释崇岳（宋代）

开口分明便垛根，指天指地独称尊。
成群作队随他转，几个男儿有脑门。
太华奇迹三首 其一
汪广洋（明代）

仙人白玉掌，半出五云间。好去寻芝草，移栽王屋山。
渔父词四首 其三
戴复古（宋代）

渔父醒，荻花洲。三千六百钓鱼钩。从头下复休。
和贾舍人早朝大明宫之作
王维（唐代）

绛帻鸡人报晓筹，尚衣方进翠云裘。(报 一作：送)
九天阊阖开宫殿，万国衣冠拜冕旒。
日色才临仙掌动，香烟欲傍衮龙浮。
朝罢须裁五色诏，佩声归向凤池头。
雪狮儿 雪窗漫成
顾太清（清代）

低帷伏枕，重衾恋卧，疏窗清晓。蜡泪盈盈，小盎菊花香老。

鸟惊树杪。问昨夜、寒添多少。起来看、阶前栏外，乱琼纷绕。

嘱付双鬟莫扫。爱天然、作就画材诗料。袖手无言，会处翻然成笑。

半生潦倒。拚一醉、消除怀抱。凭谁告。托向美人芳草。
还黄平素秀才卷
齐己（唐代）

求己甚忘筌，得之经浑然。僻能离诡差，清不尚妖妍。

冷澹闻姚监，精奇见浪仙。如君好风格，自可继前贤。
偈颂十四首
释宗杲（宋代）

佛之一字尚不喜，有何生死可相关。
当机觌面难回互，说甚楞严义入还。
春题华阳观
白居易（唐代）

帝子吹箫逐凤皇，空留仙洞号华阳。落花何处堪惆怅，头白宫人埽影堂。
木鱼歌和碧岩子
周紫芝（宋代）

秋蟾欲落霜满屋，道人悬鱼击刳木。谁将发发水边声，惊断齁齁鼻中曲。

此生自是在家僧，便恐个中缘已熟。安得华鲸吼夜廊，去趁云堂五更粥。
端午帖子 皇帝阁
李清照（宋代）

日月尧天大，璿玑舜历长。侧闻行殿帐，多集上书囊。
又即事四首
刘克庄（宋代）

鷃}飞安敢并鸾骖，去矣休休顾渭南。
稍喜园官来送菜，不愁御史出携柑。
铜山贼有钱神援，玉版禅须铁汉参。
闻道五原钲鼓急，崆峒山叟昼眠酣。
虞美人 题瘦吟楼研
沈蕊（清代）

玉台人去瑶天远。宝匣蛛尘罥。画楼空锁旧时春。惟有一钩残月、吊诗魂。

蟾蜍露滴香犹腻。密字真珠细。三生石上识芳容。想见绣帘开处、不胜风。
观博平王志安少府山水粉图
李白（唐代）

粉壁为空天，丹青状江海。
游云不知归，日见白鸥在。
博平真人王志安，沈吟至此愿挂冠。
松溪石磴带秋色，愁客思归坐晓寒。
最高楼 寿松巢次韵
吴存（元代）

南州士，人品用番川。春动九霞筵。皋比早志青云上，角巾晚傲白云边。喜诸孙，兰洒洒，玉娟娟。笑七十、曲江欢未足。笑七十、金城闲未得。吾一壑，可忘年。金丹九转来云鹤，玉琴三叠和风蝉。报君知，巢上老，海棠仙。
常禅师荷衣沼
释梵琮（宋代）

遇物合人仰祖风，弊衣遗在一池中。
秋风吹破春风补，不犯清波一线功。
言怀别同志
左偃（唐代）

惭老将谁托，劳生每自惭。何当重携手，风雨满江南。
和戴天使重阳前一夕宿长沙驿二首 其二
赵抃（宋代）

楚馆夜衾凉，离人念故乡。远吟只觉苦，归梦不成长。

壁有寒蛩怨，邻闻绿蚁香。登高在何处，明日宴山阳。
题钟尚书北征诗稿
乐雷发（宋代）

野雉江鸥满故都，秋风禾黍撚吟须。
六千里外驱旃旆，五十篇中见版图。
金铉尚期扶日御，玉衡终令正天衢。
书生亦有中原志，那得君王丈二殳。
静海道中地名杨柳青园林隐映可爱
程敏政（明代）

春阴澹沲绿杨津，两岸风来不动尘。一日船窗见桃李，便惊身是卧游人。
寿春堂记
赵孟頫（元代）

延佑乙卯，嘉平之月，东里翁卜居郑乡里之溪西。平畴在其前，居极不得徼；湖山在其后，若有若无，隐隐可见。二溪双流在其左右，若抱珥然。乃作堂三间以为燕闲之所。梁柱桷榱，小大中度，不藻绘，不雕几，简如也，辉如也，豁如也。浚陂池以亭清沚，缭垣墉以谨限防。松篁桂桧梅橘蒲桃之属，绕屋扶疏。又杂植兰菊众香草，荫可愒，华可玩，实可采。

明年三月既居，隆山牟应龙成甫扁曰“寿春”，会亲友以落之。客或指其扁而问焉，曰：“翁垂希年，康强少疾，一身之寿也；孝慈友弟，闺门肃雍，一家之春也，得非以是名乎？”翁笑曰：“吾之意不特为是。昔遭岁祲，身履忧虞，里闬萧条，吾馈三叹而寝十兴，危不自保，尝慨然谓里人曰：‘吾侪何日庶几得见时清岁康乎？’惟是数十年来，兵革不用，年谷屡丰，生齿日蕃，斯民皡皡然，熙熙然，如在寿域，如登春台，吾因得以暇日成吾堂，以供吾老，以长吾子孙而教之，时从父老饮酒于其上，得以遂有生之乐。闵闵焉如农夫之居其穑之成，慈母居其儿之长，朝夕徯之，幸酬愿，始为太平之幸民，喜当若何？且身寿健而家春和，固人情所甚愿然，必与众皆安，而后可。否则虽有此，岂能独乐哉？此吾名堂以自贺之本意也。”

有少年疑焉，曰：“吾不知往事，翁之言无乃过与？”予曰：“往事，吾所亲见，盖以实而言，非过也。今夫波平如镜，锦缆徐牵，棹歌闲发，未知其可乐也，必尝值风涛之险，然后知之；平常无事，起居饮食，与众不殊，未知其可乐也，必尝值疢疾之苦，然后知之。向使翁生长太平之世，如邵尧夫未必知之若此其深、言之若此其切也。夫冀时之无事，己得安居而暇食者，善人也；冀时之多艰，己得行险以徼幸者，小人也。今翁之言如是，且先天下而后其私家，非厥心臧者，孰能之？吾以是知翁矣。”

翁姓郑氏，里在乌程县东，其乡曰常乐，时夏四月记。

翰林学士承旨荣禄大夫知制诰兼修国史赵孟頫书。
送西堂石鉴大师入庐山栖贤
释今严（明代）

去年我自栖贤返，今日看君领众行。不住都缘衰病累，安禅伫众道风清。

山多橡栗频收煮，地少王臣易隐名。莫说偏枯无可似，西江模楷正相应。
颂秋浦先生
罗源民（宋代）

十里清溪活清水，连树缘稼有甘霖。
罗村野叟千秋史，秋浦先生一片心。
相和歌辞。棹歌行
骆宾王（唐代）

写月图黄罢，凌波拾翠通。镜花摇芰日，衣麝入荷风。

叶密舟难荡，莲疏浦易空。凤媒羞自托，鸳翼恨难穷。

秋帐灯花翠，倡楼粉色红。相思无别曲，并在棹歌中。
秋晓野步
喻良能（宋代）

幽居迩郊原，出户目已瞭。
闲携一枝竹，散步及秋晓。
寒烟引轻云，澹澹萦木杪。
矫首瞩层穹，转盼失飞鸟。
野潦净荒陂，惊飚泛枯篠。
世态徒营营，此心殊了了。
佳处谁与论，聊用付清醥。
句
汤莘叟（宋代）

葛巾簪下无多发，茅舍门前有好山。
送贺秘监归会稽诗
郭慎微（唐代）

承明常谒帝，函谷坐成仙。少别商山下，长探禹穴前。

云迎出关驭，花待过江船。欲识恩华重，宸章七曜悬。
嵇璜梦麟自南河复命诗以识事
弘历（清代）

嵇璜及梦麟，分任而同事。麟也治上游，泛滥防徐泗。

璜也疏下流，五湖节宣备。洪泽乃巨潴，宜𨗳不宜积。

𨗳则顺势赴，积则虞奔溃。巡访亲所得，因以示大意。

推行在悉心，求妥毋厌细。经年工已竣，积潦率涸地。

下河去岁收，淮麦今春艺。蒇事胥归朝，于行信劳勚。

功均在万民，舆志传所自。况今司水土，冬官实卿贰。

成竹具于心，中要伫嘉议。勖尔夙夜共，佐我平成治。
赠邓为山
姚咨（明代）

移家远就古城隅，流水春来日满渠。
踪迹已同贞士隐，殷勤不满古人书。
当窗鸟语开帘后，泛几晴光洒翰初。
五十为儒方自得，肯从京洛趁长裾。
寄开化余遵道
赵抃（宋代）

野老余遵道，人微德义尊。家居青嶂底，身在白云根。

盛事传闾里，昌期付子孙。不烦迂步远，此去自高门。
虞美人（和孔倅郡斋莲花）
王之道（宋代）

酪浆冷浸金盘粉。玉友浮新酝。如君真是酒中仙。一斗百篇、吟到小池莲。

清风拂拂来纨素。独擅江南步。红裙无用妒芳姿。且把绿罗、争学画长眉。
山谷自赞云作梦中梦见身外身福唐曾锡盛谈西
周必大（宋代）

大患都缘有此身，笑看身外假为真。
梦中更作西湖梦，谁谓先生不到闽。
送子坦赴盐官县市征
陆游（宋代）

父子团栾笑语哗，岂知云散各天涯。
长亭结束秋将晚，别酒凄凉日易斜。
我坐耄年艰就养，汝非仰禄肯离家？游山尚有平生意，试为闲寻一鹿车。
句 其十一
洪刍（宋代）

题诗未有随州句，敢唤阮郎为老兵。
霜夜
陆游（宋代）

梅花欲动梦魂狂，橙子闲搓指爪香。
莫怪草堂清到骨，一梳残月伴新霜。
高宗明堂前朝献景灵宫十首 其十 望燎用《乾安》。
郊庙朝会歌辞（宋代）

奕奕原祠，有严毖祀。礼仪孔宣，燔燎斯暨。帝心肃祗，天步旋止。

熙事既成，永膺蕃祉。
一剪梅·堆枕乌云堕翠翘
蔡伸（宋代）

堆枕乌云堕翠翘。午梦惊回，满眼春娇。嬛嬛一袅楚宫腰。那更春来，玉减香消。
柳下朱门傍小桥。几度红窗，误认鸣镳。断肠风月可怜宵。忍使恹恹，两处无聊。
次韵奉酬公诩短句
沈辽（宋代）

红叶飘萧下石台，扫除山径半天开。百年老木和烟斫，万顷晴天看月来。
正月二十二日江淮发运马察院督河事於国门之
梅尧臣（宋代）

江南砚工巧无比，深洞镌斲黑蛟尾。
当心隐隐骨节圆，暗淡又若帖寒朏。
样传孔子留庙堂，用称右军书棐几。
皇皇御史从东来，役徒四万如屯螘。
春风摆撼桃杏醉，野亭置酒话亹亹。
是时复有蔡中郎，笔法纵横字瑰玮。
入门下马索纸书，虬腾虎攫惊神鬼。
主人得书不惜砚，赠予觅句题花卉。
醉携惟恐失手坠，包以弋绨藏以篚。
明朝聊记一时事，驰骋文章诚不韪。
渊源堂十二诗 其九 擢秀斋
王十朋（宋代）

好似东山谢，满庭芝与兰。义方能不倦，擢秀固非难。
燕衔柏行
周紫芝（宋代）

双燕何时来瀚海，寄巢脩椽巢不改。春深巢稳初养雏，双雏引颈仰哺呼。

雄将雌出双雏孤，雏危堕地声呱呱。雌随雄归见雏泣，主人将雏纳其室。

双雏脱死翅欲开，玄衣素臆去复来。明年主人开寿燕，画鼓停挝歌舞遍。

双雏傍席争回旋，共衔青柏置樽前。口不能言对以臆，再拜寿君如柏年。
次韵程弟
方岳（宋代）

鱼鸟相忘不世情，浮生於我一丝轻。
夜凉月色光如水，莫遣微云滓太清。
歌丰年
姜特立（宋代）

稔岁非常岁，时时雾雨并。
陂塘留夜月，涧欲泻秋声。
卧裌惊宵冷，披纱怯晓清。
水泉俱自足，阡陌更无争。
荷锸疏余浸，腰镰候小晴。
秫材寒眼富，酒兴老涎生。
便觉糟床注，还欣庾粟盈。
新君钟瑞庆，旧俗迓升平。
赛社鸡豚肯，迎神笳鼓鸣。
支离自尊受粟，一饱愧斯氓。
月
郭祥正（宋代）

安得妙画师，画取明月夜。将期月暗时，展向松窗下。
同王原庆知道游天童
楼钥（宋代）

旧游曾记梦中身，一日重来白发新。
行尽杉松三十里，看来楼阁几由旬。
狎鸥亭外波澜阔，宿鹭池边草木春。
自笑赋归如许久，始来此地作闲人。
介然馆道林偶入聚落宿天宁两昔雨中思山遂渡湘饭于南台口占两绝戏之介然住庐山二十年尚能详说山中之胜 其二
释德洪（宋代）

楞伽本在海中央，钵具悬知挂旧房。不泛木杯惊俗眼，一蓑烟雨渡潇湘。
予昔在京师画工韩若拙为予写真今十三年矣容
苏辙（宋代）

白发苍颜日日新，丹青犹是旧来身。
百年迅速何曾住，方寸空虚老更真。
一幅萧条寄衰朽，异时仿佛见精神。
近存八十一章注，从道老聃门下人。
赠神目刘正卿
张埴（宋代）

手撚花须送去春，绿阴溪曲喜逢君。
相看时日愁千种，试说今年老几分。
马喙信於人罕见，豺声顾不世多闻。
长吟莫谢寥寥意，飞过南山自看云。
穷巷
吴激（宋代）

穷巷无来辙，贫家有旧醅。窗明怜雪在，睡美觉春回。

菜甲方齐拆，梅花亦半开。茅檐鸣好鸟，节物莫相催。
赠马十二全玉沿檄过楚顷刻而别
张耒（宋代）

我离海边方季夏，子时别我西亭下。
是时积雨河水深，却看孤舟放清夜。
尔来忽忽冬已阑，岁晚荒凉学官舍。
那知复与子携手，犹能顷刻听清话。
来时绿树今黄叶，须信丹颜暗中化。
别离易得当重惜，岁月难留足悲咤。
人生坎轲多忧娱，万事纷纷少休暇。
况子飘泊不可常，几度相逢即衰谢。
功名有命何足求，富贵无常求亦乍。
隋珠弹雀虽有获，纤尘未补千金价。
我于世事甘不学，久师壁观依僧社。
辱君指我曹溪源，行虽未至宁辞驾。
君如有志反丘壑，我即求田买桑柘。
卜邻丈室听谈禅，更问老农求学稼。
柳枝辞十二首
徐铉（宋代）

仙乐春来案舞腰，清声偏似傍娇饶。
应缘莺舌多情赖，长向双成说翠条。
癸丑元日喜雪因携酒过来青堂招诸生共饮
贝琼（元代）

梦觉黄鸡唱已三，隔窗声碎饲吴蚕。惊风夜半愁回北，瑞萶春前喜过南。

携酒试从田父饮，买花那称老人簪。丰年有象应堪卜，满意来青共笑谈。
送刘道士之山阴阅藏书四首
章甫（宋代）

羡子孤云野鹤，笑侬枯木寒灰。
呵手自题诗送，逢人早寄书来。
初夏别业
宋无（元代）

别墅清深无俗人，蛛丝窗户网游尘。
绿阴镂日新欢夏，红雨麋花故恨春。
病去情怀逢酒恶，困来天气与茶亲。
壁间鸟帽长间欲，肯学陶家戴漉巾。
自湘赴广道间杂咏 李花
李曾伯（宋代）

昨夜孤村宿，春深人寂寥。庭前一株李，为我缟中宵。
夏日养疴西林二首 其一
黄衷（明代）

赫曦届亭午，西风助蒸郁。呼童将小车，家林近幽密。

赤鸠择树将，魿鱼喷波白。同云从东来，遗我佳雨色。

雨歇日亦晡，贩市早扃室。谅彼禽鹿心，那能恋城邑。

达人雅乘运，久矣置得失。念之感馀生，肯负头上物。
松雪翁兰蕙 其二
凌云翰（元代）

翠转光风百里馀，吴兴画法宛如书。凄凉九辩无人诵，空忆中庭雪霁初。
幸喜大同
白胤谦（清代）

幸喜云中捷，元凶已受诛。神功收不战，仁泽到无辜。

草窃终难久，余氛会一苏。有家见天日，歌舞遍山隅。
岁暮还家
于邺（唐代）

东西流不驻，白日与车轮。残雪半成水，微风应欲春。

几经他国岁，已减故乡人。回首长安道，十年空苦辛。
送韦侍御奉使江岭诸道催青苗钱
包何（唐代）

近远从王事，南行处处经。手持霜简白，心在夏苗青。

回雁书应报，愁猿夜屡听。因君使绝域，方物尽来庭。
京口守风题甘露寺
姚文田（清代）

岧峣山寺枕江流，屋角悬铃语未休。山鬼昼驱虎豹出，江斐夜挟鼋鼍游。

广陵树见不可渡，瓜步潮生空自愁。北望长安如日远，烟波何处著扁舟。
进贡初发占城
占城使臣（明代）

行尽河桥柳色边，片帆高挂远朝天。
未行先识归心早，应是燕山有杜鹃。
左冯寺楼闲望
寇准（宋代）

闲思至道年中事，独倚左冯城外楼。
目断平皋人不见，暮天无际水悠悠。
句
薛绍彭（宋代）

水云生四面，常恐世人迷。
和谢吏部铁字韵三十四首·邑官有和者亦以诗
邓肃（宋代）

寂寞相如四壁耳，陋巷萧然穷饮水。
虽似退之厌权门，时作对人慕君子。
惭愧知音个中人，近前不学丞相嗔。
欣髯抵掌论今古，肺腑恢然笑语真。
顷余学问非三绝，操瑟干齐谋更拙。
栖迟何以酬己知，吾道不移砚铸铁。
送石鉴记汝二师赴栖贤 其一
张穆（明代）

鸿鹄双栖珠树林，朝来引翮别江浔。閒鸥只解芦花岸，深愧相呼万里心。
句
罗太岊（宋代）

素丝不改衣冠旧，黄道从教日月新。
赠内
刘玉（明代）

春风休记旧繁华，举案园林乐事赊。
月引池光归座榻，云含花事入窗纱。
鹿门本是庞公宅，栗里谁寻旧令家。
相对莫论终岁计，酒狂诗癖自生涯。
惠山谒钱道人烹小龙团登绝顶望太湖
苏轼（宋代）

踏遍江南南岸山，逢山未免更留连。
独携天上小团月，来试人间第二泉。
石路萦回九龙脊，水光翻动五湖天。
孙登无语空归去，半岭松声万壑传。
读何斯举黄州秋居杂咏次其韵
陆游（宋代）

造请非所长，一带每嬾束；揖客虽小殊，亦未胜仆仆。
正须驾柴车，归艺东篱菊，故山甘水泉，群饮友麋鹿。
百年不堪玩，万事要自烛。
小人欺屋漏，吾辈当戒独。
郡斋独酌（黄州作）
杜牧（唐代）

前年鬓生雪，今年须带霜。时节序鳞次，古今同雁行。
甘英穷西海，四万到洛阳。东南我所见，北可计幽荒。
中画一万国，角角棋布方。地顽压不穴，天迥老不僵。
屈指百万世，过如霹雳忙。人生落其内，何者为彭殇？
促束自系缚，儒衣宽且长。旗亭雪中过，敢问当垆娘。
我爱李侍中，标标七尺强。白羽八扎弓，髀压绿檀枪。
风前略横阵，紫髯分两傍。淮西万虎士，怒目不敢当。
功成赐宴麟德殿，猿超鹘掠广球场。三千宫女侧头看，
相排踏碎双明珰。旌竿幖幖旗㸌㸌，意气横鞭归故乡。
我爱朱处士，三吴当中央。罢亚百顷稻，西风吹半黄。
尚可活乡里，岂唯满囷仓？后岭翠扑扑，前溪碧泱泱。
雾晓起凫雁，日晚下牛羊。叔舅欲饮我，社瓮尔来尝。
伯姊子欲归，彼亦有壶浆。西阡下柳坞，东陌绕荷塘。
姻亲骨肉舍，烟火遥相望。太守政如水，长官贪似狼。
征输一云毕，任尔自存亡。我昔造其室，羽仪鸾鹤翔。
交横碧流上，竹映琴书床。出语无近俗，尧舜禹武汤。
问今天子少，谁人为栋梁？我曰天子圣，晋公提纪纲。
联兵数十万，附海正诛沧。谓言大义小不义，
取易卷席如探囊。犀甲吴兵斗弓弩，蛇矛燕戟驰锋铓。
岂知三载几百战，钩车不得望其墙！答云此山外，
有事同胡羌。谁将国伐叛，话与钓鱼郎？溪南重回首，
一径出修篁。尔来十三岁，斯人未曾忘。往往自抚己，
泪下神苍茫。御史诏分洛，举趾何猖狂！阙下谏官业，
拜疏无文章。寻僧解忧梦，乞酒缓愁肠。岂为妻子计，
未去山林藏。平生五色线，愿补舜衣裳。弦歌教燕赵，
兰芷浴河湟。腥膻一扫洒，凶狠皆披攘。生人但眠食，
寿域富农桑。孤吟志在此，自亦笑荒唐。江郡雨初霁，
刀好截秋光。池边成独酌，拥鼻菊枝香。
醺酣更唱太平曲，仁圣天子寿无疆。
舟泊庐陵玩月同兄汝载弟孺白分赋 其一
苏升（明代）

既出群滩险，欣逢夜月清。波澄惟有白，山色自分明。

疏柳风微拂，归乌夜不惊。转怜骨肉近，无阴异乡情。
感遇九首 其一
释契嵩（宋代）

海水晦夜清，秋色涵蓬壶。有叟双龙公，铁网罗珊瑚。

风云浩容与，怅恨何所图。欲问天上人，可换明月无。
题庆全庵
谢枋得（宋代）

长松落落多奇节，冬无雪霜夏无热。
根头更有千岁苓，知谁可语长生诀。
西湖竹枝词二首 其二
顾瑛（元代）

陌上采桑桑叶稀，家中看蚕怕蚕饥。大姑要织回文锦，小姑要织嫁时衣。
光风亭夜宴妓有醉殴者
温庭筠（唐代）

吴国初成阵，王家欲解围。拂巾双雉叫，飘瓦两鸳飞。
射弩
王禹偁（宋代）

蹷张见旧史，强弩亦古官。
如何壮夫事，今作儒者欢。
罚郡在僻左，时清政多闲。
戎装命宾侣，作此开愁颜。
吴弩号健捷，仆夫为吾弯。
正侯废已久，画纸为雕盘。
日晕生几重，挂壁何团团。
记筹鼓声急，中的酒量宽。
诚非军旅事，亦有堵墙观。
安得十万枝，长驱过桑乾。
射彼老上庭，夺取燕脂山。
不见一匈奴，直抵瀚海还。
北方尽纳款，献寿天可汗。
吾徒久不武，干禄为饥寒。
所得才升{左豆右斗}，龌龊在朝班。
不如执戈士，意气登韩坛。
笑拥白玉妓，醉驰黄金鞍。
郎官一生俸，供尔数月间。
儒将古所重，料兵如转丸。
谁知戴章甫，终老弄辛酸。
偶因儿戏为，痛念边事艰。
临风自慷慨，素发冲儒冠。
汤山
蒋知让（清代）

大汤山傍离宫起，小汤山卧离宫里。汤泉汤汤两山边，漫山竹柏笼御烟。

方池金甃锁謻室，余波玉沼生台莲。严霜已逼行客噤，残葩尚夺宫妆妍。

翠华不到今几载，膏腴泽遍环山田。我昨歇鞍泉上坐，不得一湔尘土涴。

骊山夜月忆旧游，廿载匆匆春梦破。那知羽卫司掖门，中有烟火神仙孙。

名姓才通哑然笑，两家交道千秋存。为言此地原荒址，仁庙中年乃经始。

画苑名家焦若真，图进新宫易数纸。从兹琼液涵恩波，山灵拥戴泉龙喜。

吁嗟乎，水性皆冷泉独温，旧闻源出丹砂根。潜滋动植不灼烂，玄冥之德如其仁。

解衣笑就通流浴，饱饮止愁徒满腹。那须漱咽养寸田，已胜河车倾万斛。

宫槐黄落秋向残，转眼大地冰阑干。我思挹注挽斗柄，尽回天下三冬寒。
偈颂七十八首
释正觉（宋代）

心月孤圆，义天洞晓。
照中之虚，虚中之照。
不萌枝上鸟初惺，无影树头春不老。
垢衣权挂类中来，出门信手拈来草。
戏鹤林
白玉蟾（宋代）

柱下固能官老子，漆园亦可禄庄周。
鹤林不仕知何意，快取青毡趁黑头。
喜颜守仁教授留园馆信宿
王逢（元代）

前朝进士过林扃，信宿论心为竦听。云气夜蟠雄剑紫，天光寒入旧毡青。

不同嘉树生南国，犹梦鲲鱼化北溟。老我归田有龙具，仅堪供卧读牛经。
灵照对丹霞图赞
释心月（宋代）

觌露风猷第二机，电光石火较迟迟。
丹霞去后无消息，又见牢关把定时。
分得季子裘送钱叔达归吴兴
徐熥（明代）

旅邸淹留历几春，黑貂无复到来新。蒙茸莫问千金腋，褴褛翻疑百结鹑。

失路易沾函谷雨，还家犹染洛阳尘。布衣落魄惭妻嫂，应悔当年浪入秦。
颂古
释道颜（宋代）

得入门，在门外。
说向人，人不会。
更高声，我耳背。
祭石曼卿文
欧阳修（宋代）

维治平四年七月日，具官欧阳修，谨遣尚书都省令史李敭，至于太清，以清酌庶羞之奠，致祭于亡友曼卿之墓下，而吊之以文。曰：

呜呼曼卿！生而为英，死而为灵。其同乎万物生死，而复归于无物者，暂聚之形；不与万物共尽，而卓然其不朽者，后世之名。此自古圣贤，莫不皆然，而著在简册者，昭如日星。

呜呼曼卿！吾不见子久矣，犹能仿佛子之平生。其轩昂磊落，突兀峥嵘而埋藏于地下者，意其不化为朽壤，而为金玉之精。不然，生长松之千尺，产灵芝而九茎。奈何荒烟野蔓，荆棘纵横；风凄露下，走磷飞萤！但见牧童樵叟，歌吟上下，与夫惊禽骇兽，悲鸣踯躅而咿嘤。今固如此，更千秋而万岁兮，安知其不穴藏狐貉与鼯鼪？此自古圣贤亦皆然兮，独不见夫累累乎旷野与荒城！

呜呼曼卿！盛衰之理，吾固知其如此，而感念畴昔，悲凉凄怆，不觉临风而陨涕者，有愧乎太上之忘情。尚飨！
梅花绝句
陆游（宋代）

士穷见节义，木槁自芬芳。
坐回万物春，赖此一点香。
东斋杂书
陆游（宋代）

有客可剧谈，有酒可尽醉；老夫老更穷，终日惟坐睡。
既无客款门，酒亦未易致。
颓然北窗下，兀兀有余味。
留题左顾亭二首之一
贺铸（宋代）

余不亭下檥归舟，访古怀贤百刻留。
办得千金脱元绪，此心端不为封侯。
赋幽慵斋
高明（元代）

闭门春草长，荒庭积雨余。
青苔无人扫，永日谢轩车。
清风忽南来，吹堕几上书。
梦觉闻啼鸟，云山满吾庐。
安得嵇中散，尊酒相与娱。
新山别馆十景 其六 清溪落雁
曹文晦（元代）

清溪溪口荻花秋，底事年年伴白鸥。北去不辞书帛寄，南来非为稻粱谋。

荒烟渺渺长桥外，落叶萧萧古渡头。见说洞庭风月好，碧波千顷少渔舟。
世美朝请贤友近按昭武还宠示道中杂诗十三首因成拙句奉呈
韦骧（宋代）

冲蒙盛暑历山川，肤使何尝叹独贤。星骑逡巡一千里，仙才洒落十三篇。

笼罗绝顶裁诗句，摅发高情破万缘。但恨阳春难继和，暗投终辨夜光圆。
兜担石
李纲（宋代）

仙人戏睹翠蛾眉，空有花馀照夕晖。云月娟娟风袅袅，尚疑玉质在帘帏。
浮邱八景 其三 珊瑚井
杨瑞云（明代）

泠泠玉乳镜中浮，长带江潮日夜流。分到三门成大海，珊瑚能得几人收。
留别文石书院诸生
胡健（清代）

学舍难忘结构深，杖藜时听读书音。虽无韩子兴潮化，具有文翁教蜀心。

杼柚终当成锦绣，鸳鸯尤冀度金针。诸生勉矣终如始，文石辉煌尽国琛。
江神子
仇远（元代）

云阶步影夜凄凉。采丹房。宿芽黄。万粟千萤，风露四阑香。歌断小山枝上月，环佩冷，怯流光。

年时金屋罩琴床。忆情郎。淡梳妆。笋玉春纤，挼蕊细浮觞。愁夜满城今旧雨，分付菊，自重阳。
厅事落成老母置酒喜而成诗
楼钥（宋代）

数椽增葺苟全时，我爱吾庐喜得归。
儿辈粗能勤父蛊，老夫元不费心机。
年来每媿踰初望，病里尤知悟昨非。
从此萧然无一事，但当日舞老莱衣。
与韩荆州书
李白（唐代）

白闻天下谈士相聚而言曰：“生不用封万户侯，但愿一识韩荆州。”何令人之景慕，一至于此耶！岂不以有周公之风，躬吐握之事，使海内豪俊，奔走而归之，一登龙门，则声价十倍！所以龙蟠凤逸之士，皆欲收名定价于君侯。愿君侯不以富贵而骄之、寒贱而忽之，则三千之中有毛遂，使白得颖脱而出，即其人焉。

白，陇西布衣，流落楚、汉。十五好剑术，遍干诸侯。三十成文章，历抵卿相。虽长不满七尺，而心雄万夫。皆王公大人许与气义。此畴曩心迹，安敢不尽于君侯哉！

君侯制作侔神明，德行动天地，笔参造化，学究天人。幸愿开张心颜，不以长揖见拒。必若接之以高宴，纵之以清谈，请日试万言，倚马可待。今天下以君侯为文章之司命，人物之权衡，一经品题，便作佳士。而君侯何惜阶前盈尺之地，不使白扬眉吐气，激昂青云耶？

昔王子师为豫州，未下车，即辟荀慈明，既下车，又辟孔文举；山涛作冀州，甄拔三十余人，或为侍中、尚书，先代所美。而君侯亦荐一严协律，入为秘书郎，中间崔宗之、房习祖、黎昕、许莹之徒，或以才名见知，或以清白见赏。白每观其衔恩抚躬，忠义奋发，以此感激，知君侯推赤心于诸贤腹中，所以不归他人，而愿委身国士。傥急难有用，敢效微躯。

且人非尧舜，谁能尽善？白谟猷筹画，安能自矜？至于制作，积成卷轴，则欲尘秽视听。恐雕虫小技，不合大人。若赐观刍荛，请给纸墨，兼之书人，然后退扫闲轩，缮写呈上。庶青萍、结绿，长价于薛、卞之门。幸推下流，大开奖饰，惟君侯图之。
杂感八首 其三
缪赞熙（清代）

蛮触纷争壁上观，无赀何必庆弹冠。釜边蝇集都因热，阶上虫号岂为寒。

太白不求醒酒药，陶朱惯蓄返魂幡。高呼纵免风尘苦，险巇还多蜀道难。
望京楼
曾致尧（宋代）

望京楼上望，望久思踟躇。
境土连江徼，人家匝海隅。
隔山川隐映，近郭水萦纡。
雨过风腥槛，潮来岸浸芦。
白鼻騧
谢榛（明代）

年少耽游侠，长乘白鼻騧。连翩金勒响，婀娜玉鞭斜。

紫陌嘶芳草，青门踏落花。鸣弓飞鸟堕，巧捷万人誇。
念奴娇 三友同饮，借赤壁韵
辛弃疾（宋代）

论心论相，便择术满眼，纷纷何物。踏碎铁鞋三百緉，不在危峰绝壁。龙友相逢，洼樽缓举，议论敲冰雪。何妨人道，圣时同见三杰。
自是不日同舟，平戎破虏，岂由言轻发。任使穷通相鼓弄，恐是真□难灭。寄食王孙，丧家公子，谁握周公发。冰□皎皎，照人不下霜月。
加阶
薛能（唐代）

二年中散似稽康，此日无功换宠光。

唯有一般酬圣主，胜于东晋是文章。
玉泉秋清
弘历（清代）

山色因秋净，溪光漾日明。会心原在远，称物亦施平。

凌汉松千尺，凭风鹤一声。野葩犹竞秀，不觉可怜生。
复入广第七十
文天祥（宋代）

东浮沧海漘，南为祝融客。
漂转混泥沙，迫此短景急。
同景文咏莲塘
苏轼（宋代）

塘上钩帘对晚香，不知斜日已侵床。
江妃自惜凌波□，长在高荷扇影凉。
九月十六日出郡登舟如钱塘十七日舟中杂兴
汪莘（宋代）

日暮沧江驻客舟，眼前境界起诗愁。
沿山几处人烟僻，摘粟收麻到白头。
钓翁（一作郑谷诗）
罗邺（唐代）

来往烟波非定居，生涯蓑褐外无馀。闲垂两鬓任如鹤，

只系一竿时得鱼。月浦扣船歌皎洁，雨蓬隈岸卧萧疏。

行人误话金张贵，笑指北邙丘与墟。
咏梅六首 其四
赵蕃（宋代）

纵乏幽人宅，犹馀大树祠。带山仍带水，宜饮亦宜诗。

勿待全开后，当乘半放时。昏昏廓阴雾，皎皎上朝曦。
纪山寺观梁宣明二帝陵
项安世（宋代）

高祖当年起雍荆，山川千古尚锺情。
林中佛寺君王家，湖上仙宫太子莹。
已见世诚宵斫柱，又闻阿铣晓扬旌。
生儿若似江陵上，肯负渠家老骑兵。
赠江宁王高士
梅尧臣（宋代）

自古江南风俗美，喜君高趣慕先贤。
药无远近宁论报，家有图先不计钱。
已住秦淮借风月，遍寻吴国旧山川。
尘缨我系未能解，每一来过驻画船。
春日怀古 其三
释重显（宋代）

门外春将半，群芳斗盛时。邻家有庭柏，诸祖共相知。
题赵子昂竹
卫富益（宋代）

汉宫日暮风雷远，南国秋深水殿寒。
留得一枝烟雨里，又随人去报平安。
送僧归庐山
赵嘏（唐代）

禅栖忽忆五峰游，去著方袍谢列侯。经启楼台千叶曙，

锡含风雨一枝秋。题诗片石侵云在，洗钵香泉覆菊流。

却忆前年别师处，马嘶残月虎溪头。
郡县
晁公溯（宋代）

郡县纷纷数代更，循良少似汉西京。
未闻子产能宽服，谁见翁归有急名。
所望家无空杼柚，常令天下害粢盛。
打门不怕催科吏，愿与君王竭地征。
送方宜约郎中还朝
彭韶（明代）

督饷时闻有好音，东人怀惠起讴吟。千仓露积馀红腐，万灶烟浮散绿阴。

宠辱不惊书最绩，便宜屡上罄忠忱。及瓜忽报趋朝去，岁旱行看作傅霖。
归梦
储慧（清代）

云山迎我画溪隈，蓦被流莺唤醒来。不识晓风残月里，梦魂真否渡江回。
山中春晚寄贾员外
谭用之（五代）

不随黄鹤起烟波，应笑无成返薜萝。看尽好花春卧稳，

醉残红日夜吟多。高添雅兴松千尺，暗养清音竹数科。

珍重仙曹旧知己，往来星骑一相过。
咏史下·王导
陈普（宋代）

醉中送首悲刘胤，食裹迷唇吊马流。
江左当年何所恃，邺中白雁合封侯。
送交代茹安礼二首 其二
吕陶（宋代）

越溪春水碧迢迢，岷岫晴岚翠欲飘。故国风光频梦断，殊乡景物易魂销。

何时执友无暌索，此日长亭倍寂寥。把酒送君同一醉，羡君东去客心摇。
和陶赴假还江陵夜行途口韵寄江朝宗
吴芾（宋代）

居闲岁月久，万事心已冥。
独于同调人，独未能忘情。
忆昔桂花同，君来访柴荆。
把酒坐花下，欢然话平生。
今年秋更好，花还照眼明。
无由共清赏，幽恨已难平。
那闻遭横议，意颇悔西征。
既不乐朝市，却思岩石耕。
古来未遇者，宁免寸禄荣。
要当且隐忍，勉强就功名。
寓精道斋有感怀家山二首 其一
唐庚（宋代）

论兵作赋两匆匆，人事光阴转首空。五夜梦飞山色里，一年秋首雨声中。

扬州骑鹤非无意，上蔡牵黄信此穷。幸有林泉未归去，欲将清兴问征鸿。
缓辔入东宫门望见渔浦山
杨万里（宋代）

渔浦孤峰入九城，承华门里最分明。马头看得山低去，夹道芙蓉红露声。
筑台
司马扎（唐代）

魏国昔强盛，宫中金玉多。
征丁筑层台，唯恐不巍峨。
结构切星筑，跻攀横绮罗。
朝观细腰舞，夜听皓齿歌。
讵念人力劳，安问黍与禾。
一朝国既倾，千仞堂亦平。
舞模衰柳影，歌留草虫声。
月照白露寒，苍苍故邺城。
筑文有遗美，对此清飙生。
知宫高士菊岩
张复（唐代）

来游九锁山，忽遇菊岩仙。
老翠偃千亩，黄金铺万钱。
花经令尹受，词入北司编。
最重水中石，平舟曾为镌。
塘上行
李梦阳（明代）

蒲生何离离，过时采者稀。
莫言采者殊，盛衰自有时。
昔与君相见，不谓行当变。
谗言使交流，水清石自见。
孔雀东南飞，十步一徘徊。
罗鸗羽翼短，安可作雄雌。
今日乐相乐，饮酒行六博。
蒲生枝叶多，中心亦不恶。
仲至寄蒋阜茶与昌甫且录大监赋来 其三
韩淲（宋代）

绝世吟须属二公，休言桑苧玉川翁。清流洁士能同嗜，郁滞昏蒙定耳聋。
忍冻敲诗二首 其二
郑用锡（清代）

砚冰料峭笔呵频，耸立吟肩雪一身。怕冷诗僮私自语，可怜辛苦作词人。
秋霁 题丁蓝叔茂才文尉兰亭秋禊图
黄燮清（清代）

山净云空，正爽籁吹凉，送了蝉翼。石磴张琴，笋舆携酒，高秋最宜游历。

醉红绚壁。茂林已带胭脂色。待曳履。寻取、晋时觞咏旧吟席。

留恋畅叙，水竹依然，会稽山阴，都是陈迹。暮春天、西风换却，六朝烟树剩寒碧。

良会定须名士笔。事往如梦，还问我辈登临，后人怀想，可如今日。
次韵范师道龙图三首 其二
赵抃（宋代）

八月湖平绝越通，桐江烟水乱山中。客舟安稳尤为幸，百尺蒲帆一信风。
湘口古湘口馆，潇湘二水会处
李宪噩（清代）

犹见潇湘水合流，馆亭尽废有空洲。柳公遗迹无寻处，一线朝烟是永州。
明州
陆游（宋代）

丰年满路笑歌声，蚕麦俱收榖价平。
村步有船衔尾泊，江桥无柱架空横。
海东估客初登岸，云北山僧远入城。
风物可人吾欲住，担头蕝菜正堪烹。
寄紫箨茶与虎丘石溪
释绍昙（宋代）

箨龙衔味噀春英，香入萝窗午梦清。
笑汲新泉烦陆羽，贵图尊宿眼增明。
题禅院
喻凫（唐代）

无花地亦香，有鹤松多直。向此奚必孤，山僧尽相识。
少年游
邱志广（清代）

轻风薰细草，寒夜暮春时。玉勒紫骝马，罗衣白面儿。

骄行杨柳陌，喜折杏花枝。归向青楼饮，阑珊斗柄移。
蓦山溪
朱敦儒（宋代）

东风不住。几阵黄梅雨。风外晓莺声，怨飘零、花残春暮。鸳鸯散后，供了十年愁，怀旧事，想前欢，忍记丁宁语。

尘昏青镜，休照孤鸾舞。烟锁凤楼空，问吹箫、人今何处。小窗惊梦，携手似平生，阳台路。行云去。目断山无数。
偶忆苏家桥
于士祜（清代）

苏家桥下路，一棹入空濛。远树黏天绿，新荷出水红。

云山前度梦，诗酒几人同。记得菰蒲里，推篷挹晚风。
张仪
徐夤（唐代）

荆楚南来又北归，分明舌在不应违。

怀王本是无心者，笼得苍蝇却放飞。
别周云厓远游十首 其三 富春山
王渐逵（明代）

锦绣峰头荒薜萝，空馀尘滓漫江波。相逢为谢羊裘老，只恐年来染钓蓑。
静乐用元韵为劝学之什再和
郑清之（宋代）

士惟食志非食力，於陵奚事亲屦织。
静乐一门自师友，篑进不为子贡息。
元仲季方从太丘，海内人士俱愿识。
案上惟作羽籥声，室中定无锄箒色。
申旦督课如园蔬，子夜程书过衡石。
举似翁妪笞其儿，教育英才笑安得。
文献超群王谢家。韦布当磨铁砚墨。
溪泉命客
徐鹿卿（宋代）

湛泉泉水镜样明，清溪溪水玉似清。是中风物俱可人，一尘不到世累轻。

诗家者流修水裔，笔头春工不择地。川君水灵圣得知，争遣酒兵互招致。

泉声似喜嘉客到，㶁㶁琴鸣徐弄操。两榕伛偻巧逢迎，万竹敲铿当呵导。

清溪忽走间使来，言传号涣驱风雷。鼻祖校文游览旧，对垒者谁人姓柳。

百年遗事傥可徵，今夕寻盟一杯酒。客闻斯言但唯唯，熊掌固奇鱼亦美。

赏心乐事古难并，到此如何决行止。凭栏会意梦非梦，止者静兮流者动。

嗟嗟此水真吾师，去流皆可随所之。挥手谢泉归路晚，风雨潇潇溪上馆。

明朝收拾入新诗，两处溪泉皆意满。
题与牡丹同名芍药
耶律铸（宋代）

英名窃比儗花王，倾慕花王事业香。奴隶万花题品处，不应花相敢承当。
过北渚庄二首 其二
边贡（明代）

渚老有高趣，未衰先弃官。心犹壮夫勇，身且布衣寒。

雪里中宵坐，灯前细字看。不知东海上，何日起垂竿。
九日寄陈君举舍人
刘过（宋代）

白发江湖暗，青灯几席凉。
病身几千百，佳节又重阳。
命也吾何奈，天乎孰可量。
元龙楼百尺，犹得慰行藏。
送张秋辉
胡炳文（宋代）

造化妙璇玑，谁能测奥微。万星皆夜现，孤月最秋辉。

子术如今少，吾年且古稀。相期犹未艾，白发在渔机。
秋葵
敬文（清代）

秋花斗繁艳，栽植满园林。惟尔甘篱落，偏存向日心。

干高出百卉，色重比南金。莫笑宜农圃，山村雨露深。
杂诗六首 其六
徐贲（元代）

扶桑靡由登，六龙信难挽。我何不量力，欲使白日返。

短景苦相迫，岁节忽成晚。虫蛰念在春，木落命归本。

循环理固然，天道岂云远。
淳熙壬寅仲夏大雨写望
汪莘（宋代）

一朵乌云起天末，倏忽长驱半天阔。
云头到处急雨来。雨脚错落飞河魁。
吹以南箕更豪横，打窗喷壁催吟咏。
恰惊瓦上碎珠跳，已快檐前银竹映。
平生不识南箕状，且看平畴翻翠浪。
恍然立我三湘间，欲著扁舟相跌宕。
风回雨霁天地新，良苗斗觉添精神。
天意更看七八月，明年无处可打蕨。
黎母山
夏升（明代）

擘破鸿濛碍太空，乾坤何处问高峰。年来见说沧溟阔，不放他山一脉通。
观逋翁执花曲作
晁说之（宋代）

万国归随尽细侯，阿麽只解爱扬州。
锦帆明日知何处，不得龙门洛水游。
奉祀南郊九日马上口占
刘挚（宋代）

霜意云情晓欲寒，城南驱马面晴川。路寻红皱黄团舍，兴入丹晴紫菊天。

摵摵园林惊晚岁，纷纷场圃见丰年。君恩未报归何日，空使荒芜靖节田。
颂古十二首
释智深（宋代）

裴公悟处绝譊讹，尺水能翻万丈波。
霹雳机中反活眼，锋铓句丈罢干戈。
峰头路，暂经过。
浓绿万枝红一点，动人春色不须多。
山居杂诗九十首
曹勋（宋代）

人生不如意，十固常八九。
吾辈穷物理，挺特惟所守。
东风暖入律，客意浓胜酒。
游鞍纵所如，宁能困圭窦。
万杉寺五爪樟歌
罗运崃（清代）

人间那得生奇树，五爪横抓天地数。冰霜屡劫坚多心，呼吸阴阳非鬼护。

同根异干苍龙拿，繁枝相接无槎枒。雄姿顾自伍凡木，荒山丛立鹓鸾嗟。

霜皮秋暗沈颜色，本性虚含岂天贼。犯雪常贞松柏操，凝烟坐待藤萝匝。

叶落旁惊一爪枯，大年同尽悲薪樗。百形浇溉资灵液，纤条不注非吾躯。

四爪峥嵘尚凝绿，但恨直上无拳曲。讵为逃刑忌斧斤，道在鸿濛鸡卵伏。
秋中过独孤郊居（即公主子）
卢纶（唐代）

开园过水到郊居，共引家童拾野蔬。高树夕阳连古巷，

菊花梨野满荒渠。秋山近处行过寺，夜雨寒时起读书。

帝里诸亲别来久，岂知王粲爱樵渔。
登楼
刘攽（宋代）

城外园林非一主，春风总总为开花。游蜂语燕随人眼，过尽南家与北家。
牡丹
秦韬玉（唐代）

折妖放艳有谁催，疑就仙中旋折来。图把一春皆占断，固留三月始教开。

压枝金蕊香如扑，逐朵檀心巧胜裁。好是酒阑丝竹罢，倚风含笑向楼台。
临江仙 望日入邓尉山至圣恩寺万峰草堂庭中梅花下看月，夜漏数下，宿还元阁中
余一鳌（清代）

两度还元阁上，今宵一宿空桑。湖光山色话渔洋。

鹰呼遥警夜，鱼响寂空堂。

小立绿梅花下，满身花影当窗。冷香和月费吟商。

树头潮入梦，水面镜涵光。
闲咏园中草木
陆游（宋代）

翦刀叶畔戏鱼回，帔子花头舞蝶来。
领略年光属闲客，一樽自劝不须推。
吴太守招饮衙斋出青精共饭赋谢
谢元汴（明代）

漠漠轻寒肃素襟，主宾相对画堂深。青精徐出仙家馔，白堕微商古处心。

历数存亡生旧忆，閒攀今昔引高吟。宵分款语犹难竟，郭外钟声远树林。
宿洞霄虚白房
张炜（宋代）

列岫宗奇观，藤萝结翠门。
隔岩龙唤雨，云走半窗昏。
大雪临陶隐居仙人旧馆坛碑
曾习经（清代）

隐居遗迹故幽奇，骨体漫诧吴兴儿。偶与欧虞求触处，雪窗来写馆坛碑。
情人碧玉歌二首 其二
孙绰（魏晋）

碧玉破瓜时，相为情颠倒。感郎不羞赧，回身就郎抱。
菩萨蛮 怀李楚娟如妹
屈蕙纕（清代）

春风记执纤纤手。窗前共酌盈盈酒。旧事怕思量，愁情和梦长。

海棠花上月。偏照人离别。含思独徘徊。鞋痕遍绿苔。
答微之
白居易（唐代）

君写我诗盈寺壁，我题君句满屏风。

与君相遇知何处，两叶浮萍大海中。
文耀阁
程公许（宋代）

中天台畔敞东轩，沧海桑田且勿论。
欲问飞仙参要诀，晨兴来就日华吞。
用洛翘韵咏紫阳花五十韵
许传霈（清代）

空山留小草，花亦紫阳呼。古洞今名郭，奇葩尚系朱。

苍黄随浊世，清白见真吾。乞种原无伪，营生莫笑迂。

深红排小蕊，嫩绿衬灵株。春暖英含秀，秋凉萼吐苏。

晴霞烘远岫，绛雪映名区。支派承濂洛，良苗接泗洙。

心田勤灌溉，艺苑漫荒芜。圣域无凡艳，贤关有坦途。

佩来青异拾，拖去翠平铺。省识尘氛澹，从知道味腴。

傍厓严砥砺，面壁切廉隅。区别锄非种，栽培擅化枢。

露浓庭折槿，日永案编蒲。径岂嗟茅塞，功还积染濡。

陌新忙粉蝶，岩暮落金乌。乐处疑馨桂，遐心咏束刍。

本根寻鹿洞，枝叶外鹅湖。兰操丰标洁，荆荣德教敷。

宾寅旸谷近，卓午峭峰俱。识主飞巢燕，追踪幻履凫。

砚耕同晚岁，学殖得吾徒。迁地荣枯判，踰闲大小殊。

人看汾树隔，材比峄桐孤。蠲忿萱无藉，摩空藻每纡。

剪裁殊贮柿，粉饰慎操觚。异卉供欣赏，群芳式楷模。

伯恭常坐啸，华父此驰驱。至理拈微笑，柔姿道大扶。

覃思同灿烂，树骨自清癯。郎署薇堪对，文坛杏转输。

林应称箸作，采欲润璠瑜。多识诗笺陆，生机易变虞。

和风披座满，化雨滴阶苏。魏第争声价，匡庐入画图。

蜀葵神向往，水蓼手描摹。雅拟康成带，休誇玉局符。

凤仙形碻肖，蛾子术难诬。润色寻章句，光华照典谟。

兰滋吟叶适，梅隐忆林逋。潘县开难遍，陶篱采足娱。

再芳苗裔盛，遗象瓣香孚。草稿残馀籍，丹铅剩说郛。

蜂儿兼旧榧，鱼婢戏初芙。匿迹春生脚，韬光物耀躯。

莲芳怀茂叔，窝乐访尧夫。药圃生芝圃，长衢击壤衢。

性禾咸长养，善米例泥涂。八婺绵遗泽，芬芳式大儒。
从弟舍人惠茶
刘兼（唐代）

曾求芳茗贡芜词，果沐颁沾味甚奇。龟背起纹轻炙处，

云头翻甚乍烹时。老丞倦闷偏宜矣，旧客过从别有之。

珍重宗亲相寄惠，水亭山阁自携持。
邀肇庆府卓司法
曾丰（宋代）

吾性太率故多可，吾调太僻故寡和。
门前蒲屦率所招，榻上尘寡僻之过。
寡平交际二者间，燕处官居长若个。
斗升新幸饱自聊，朱墨素慵闲亦颇。
客来未始不相迎，问无恙外徒默坐。
与君倾盖辄破愁，终日对谈至忘饥。
骊龙颔下无数珠，仅容窃拾一二颗。
江山句里眼何高，金一性中天已大。
雅挟承明金马资，来为郡掾得无左。
苍梧水口绿一湾，紫石岩前青数朵。
其间风月分外清，公余足以供闲课。
万古一语思无邪，道尽诗家大关锁。
大川三百小三千，源委吾须俱勘破。
下从乐职溯商那，上自国风沿楚些。
江西社冷况岭南，喜得君亚与磨磋。
谢安不笑贫家风，相过当更具茶果。
画天池石壁图送马谷中还金陵
谢晋（明代）

中吴之山何壮哉，群峰拥翠西南来。就中天池秀莫比，灵境迥出如天台。

石林青苍蔽晴昼，草碧花香春雨后。莲峰倒影落寒波，松籁翻声作金奏。

兰若去空不盈尺，山僧住久甘岑寂。云中犬吠有人来，烟外钟鸣知日夕。

忆昔携君行乐时，浴沂风味相追随。流觞共藉池边草，瀹茗还题石上诗。

怜君别去金陵路，嗟我穷年守芸蠹。每怀清景只依然，常恐朱颜不如故。

今年君随春共还，访我来需画里山。阴崖石壁才隐起，但见云雾飞窗间。

明朝持向金陵去，故山移入斋居内。吟馀时复一披图，应念当年共游处。
秦淮水阁醉题
马朴臣（清代）

一杯清酌独婆娑，笑倚朱栏对碧波。月影分明三李白，水光荡碧百东坡。

愁来天外雁飞远，秋到人间客占多。我自胸中有忧乐，阿谁吹笛夜深歌。
水调歌头·江水去无极
王质（宋代）

江水去无极，无地有青天。怒涛汹涌，卷浪成雪蔽长川。一望扬汹苍莽，隐见烟竿双矗，何处卷珠帘。落日瓜洲渡，鸿鹭满风前。古战场，皆白草，更苍烟。清平犹有遗恨，久矣在江边。北固山前三杰，遥想当年意气，昵中原。上马促归去，风堕接?翩。
杂咏下 锦鸡
洪适（宋代）

冠距山雌比，谁来断蜀机。斓斑快众采，似戏老莱衣。
立春
陈良贵（宋代）

独拥青毡随分安，梦醒长是日三竿。惭无补报酬明主，敢以清贫叹冷官。

客里每怜新岁至，閒来犹把旧书看。春风骀荡千门里，虚度年光强自欢。
兰溪驿
周行己（宋代）

小雨滋春态，馀花落晚香。扁舟还独往，谁与论行藏。
柳枝词十三首
司马光（宋代）

新丰道上灞陵头，又送夫君去远游。
借问柳枝有寄否，古今共有几多愁。
山渐青
赵我佩（清代）

花一肩。月一肩。一炷炉香袅细烟。人和花月眠。

暮云连。暮山连。一样销魂似去年。重来妆阁前。
游清潭吕资益蟠谷绝·初秋
刘过（宋代）

老子垂垂秋露下，九月空山天气寒。
黄花剩开且勿剪，留得一秋烟雨看。
瑞竹悟老百莲
杨杰（宋代）

东林闻说好林泉，社会荒凉几百年。灵物孰知崔氏竹，方池新百远公莲。

华严顿净三千界，庐阜重招十八贤。应笑陶潜又归去，白云幽鸟伴归田。
送陆郎中归田司空幕
李端（唐代）

汉家分列宿，东土佐诸侯。结束还军府，光辉过御沟。

农桑连紫陌，分野入青州。覆被恩难报，西看成白头。
子夜歌 其四
李之世（明代）

不惜千金躯，奉郎一夕欢。欢了三更去，妾梦三更长。
莺啼序（寿胡存齐）
赵文（宋代）

初荷一番沃雨，锦云红尚卷。隘华屋、赋客吟仙，候望南极天远。还报道、飘然紫气，山奇水胜都行偏。却归来领客，水晶庭院开宴。

窗户青红，正似京洛，按笙歌一片。似别有、金屋佳人，桃根桃叶清婉。倚薰风、虬须正绿，人似玉手挼纨扇。算风流，只有蓬瀛，画图曾见。

谁知老子，正自萧然，於此兴颇浅。只拟问、金砂玉蕊，兔髓乌肝，偃月炉中，七还九转。今来古往，悠悠史传，神仙本是英雄做、笑英雄、到此多留恋。看看破晓耕龙，跨海骑鲸，千年依旧庙脸。便教乞与，万里封侯，奈朔风如箭。又何似、广山一任，种竹栽花，棋局思量，墨池挥染。天还记得，生贤初意，乾坤正要人撑拄，便公能安隐天宁肯。待看佐汉功成，伴赤松游，恁时未晚。
句
冯京（宋代）

琴弹夜月龙魂冷，剑系秋风鬼胆粗。
离山阳
张舜民（宋代）

日日东南去，空劳北望魂。
孤帆转城角，返照入船门。
强饭甘鱼菜，随方学语言。
蛙声不忍听，为似故山村。
过白塔
陈献章（明代）

明月清风放两头，群黎无处不歌讴。东原绿遍西原白，与君当作逍遥游。
孟冬驾狩近郊
宋祁（宋代）

讲事当农隙，于畋法健行。
百神奔汉跸，万骑扈轩营，
彍弩先驱奔，彫戈后队明。
云罗垂列岳，虎落压裨瀛。
掠野毛群萃，搜林羽族并。
熊罴兆中见，鹅鹳阵前程。
叠中星弧妙，连飞月箭轻。
雁穷书并坠，兔尽窟兼平。
俊鹘交拳击，寒鹰厉吻鸣。
舞骖均耳耳，鋂犬斗令令。
示祝仍开纲，招虞不用旌。
才闻大緌下，已见护车盈。
行在移銮仗，中涂集幔城。
寿觞称帝酒，恩膳遍君羹。
雾日曈昽暖，霜原澶漫清。
长杨卷衰叶，敦苇拉枯茎。
羽猎何烦讽，车攻遂合赓。
宁专乾豆存，要阅建章兵。
风入旂常影，天含鼓吹声。
赋四相诗。礼部尚书门下侍郎平章事李岘
皇甫澈（唐代）

时来遇明圣，道济宁邦国。猗欤瑚琏器，竭我股肱力。

进贤黜不瑚，错枉举诸直。宦官既却坐，权奸亦移职。

载践每若惊，三已无愠色。昭昭垂宪章，来世实作则。
黄檗寺一首
刘克庄（宋代）

犹记垂髫到此山，重游客鬓已雕残。
寺经水后增轮奂，僧比年时减钵单。
绝壑云兴潭影黑，疏林霜下叶声乾。
平生酷嗜朱翁字，细看荒碑倚石栏。
临江仙
王庭（宋代）

帘外东风吹断梦，卷帘人探春还。一枝疏影动檐间。鸳鸯□瓦冷，霜月堕栏干。

闻道寿阳如许好，晨妆洗尽微殷。可怜玉骨瘦孱孱。谁家长笛□，吹彻玉楼寒。
吴慎微邓志宏同游陈氏园
李纲（宋代）

我本惜春人，常恐春色老。沙阳渺天南，春到一何早。

群芳忽烂漫，自觉被春恼。招邀适名园，景物得幽讨。

灿灿桃李妍，娟娟松竹好。虚室自含风，回塘已生草。

酌酒对芳菲，论文慰怀抱。瑰奇窥李杜，寒色笑郊岛。

软语既温温，高谈方浩浩。二子若骅骝，轻车驾长道。

而我正飘蓬，摧残已枯槁。家在天一涯，情若风中翿。

幸然得相从，豁我忧心捣。青春能几时，落花看又扫。

宁辞金罍空，坐使玉山倒。世事可两忘，悠悠信苍昊。
端午日
李龏（金朝）

高门高挂艾天师，玉臂还缠五彩丝。我只一杯昌歜酒，羲皇窗下读骚辞。
同褒子秋斋独宿
韦应物（唐代）

山月皎如烛，风霜时动竹。
夜半鸟惊栖，窗间人独宿。
木兰花（二江得书作）
程垓（宋代）

别时已有重来愿。谁料情多天不管。分明咫尺是青楼，抵死浓云遮得遍。

寄声只倚西飞雁。雁落书回空是怨。领愁归去有谁知，水又茫茫山又断。
春尽
陈撰（清代）

为贫常作客，春尽未还家。故国重回首，江城正落花。

屯云依树断，深柳趁风斜。寂寞年时意，劳劳空岁华。
董曼老画姑溪赞
李之仪（宋代）

野老形容，公子刷砑。谓俗则数珠挂于臂上，谓僧则髭须满于颔下。

以我为牛则为之牛，以我为马则为之马。不妨随俗流通，何必分真辨假。
穆王宴王母于九光流霞馆
曹唐（唐代）

桑叶扶疏闭日华，穆王邀命宴流霞。霓旌著地云初驻，

金奏掀流月欲斜。歌咽细风吹粉蕊，饮馀清露湿瑶砂。

不知白马红缰解，偷吃东田碧玉花。
青门引
张卿玉（明代）

水曲红波冷，几树小桃摇影。怜春情性未分明，天台人近，一线香风引。

青阳踏破芳魂醒，十二栏杆静。口脂红印鹦鹉，窗前难数春归恨。
寒食舆病上冢道中即事
项安世（宋代）

二年不踏长隄路，十里春风只如故。
高高下下桃李坡，整整斜斜杨柳渡。
花飞絮走君莫惊，燕语莺啼方好声。
满地绿阴无限句，际天幽草几多情。
实相书院
赵蕃（宋代）

已矣骑鲸去不回，怅然犹咏早归来。
空余旧日读书地，水绕山围似钓台。
咏怀 其一
陈肇兴（清代）

空谷有幽兰，岁久生荆杞。春风时一花，绿叶何靡靡。

抱此王者香，掩没榛𣙷里。采佩虽无人，芬芳常在己。

遥睇茳与蓠，葳蕤被江沚。九畹长莓苔，怅望隔秋水。
采桑子·双螺未学同心绾
晏几道（宋代）

双螺未学同心绾，
已占歌名。
月白风清，
长倚昭华笛里声。
知音敲尽朱颜改，
寂寞时情。
一曲离亭，
借与青楼忍泪听。
谢李正之惠潘墨
赵蕃（宋代）

地炉穷日坐寒灰，顾与狸奴争席隈。
砚少磨研尘满面，笔疏驱使腐生莓。
殷勤不记玄圭觅，邂逅欣同赐璧来。
药裹关心废诗久，恐因诗械却为灾。
集句拟少陵秋兴八首 其四
朱朴（明代）

上尽重城更上楼，烟波江上使人愁。九天阊阖开宫殿，万里风烟接素秋。

啼鸟歇时山寂寂，寒鸦飞尽水悠悠。城中车马应无数，来往风尘共白头。
七夕池上泛舟四首 其二
张镃（宋代）

秋入冯夷碧殿凉，仙游十万不分行。锦蜺香满烟蒙伞，翠凤光浮露涤裳。
偈颂一一二首 其三十九
释清远（宋代）

不动龙门内，行参古佛机。亲逢渠面目，肯话自容仪。

凡圣心平等，高低路坦夷。丹霞烧木佛，院主落须眉。
渡黄婆洋观日入月出歌
姚燮（清代）

两仪未分气无始，天水浑茫亿万里。问谁造历皇古先，推演龙图泄亥子。

今我一身漂一舟，八极之极皆鸿流。沧凉但作十月气，金银不见三山楼。

东方月出西日落，两朵芙蓉双剑锷。空中元象大沈沦，井底群生浩笼络。

劳逸无偏橐籥工，生死相催造化恶。侧听大轴鸣雷硠，照面熇云冰色黄。

珠烟上撒白龙沫，玉屑下碾青女霜。翠蟾朱鸟两腾跃，自边彻底纯作琉璃光。

周天三百六十有五度，中分其半安所藏？浑仪遗法肇颛顼，黄赤二道缠中央。

淳风变范别表里，周髀以后仪益彰。咄哉思训悟平准，敢与物祖争毫芒。

北高南下蚁旋磨，行何顺吉何逆殃？生平读书苦蒙翳，对此忽揭千重障。

鞠陵渐驶纤阿驾，柳影犹衔玉门下。八十一万馀里中，以镜函镫两无夜。

寸心警我梦梦存，哆口凭谁咄咄诧？文字因缘祖葛尼，石火山川大利亚。

妄资铅汞外升沈，难结胚胎免凋谢。吁嗟乎，皇煌帝谛人续人，归之者鬼伸者神。

六十四周风水火，佛氏尚畏三劫轮。斯时渺渺均何存，无或见见无闻闻。

但觉大圜而外我身在，扫刮乾垢摩坤尘，飘飘汎汎随无垠。
琅琊山六题·石屏路
欧阳修（宋代）

石屏自倚浮云外，石路久无人迹行。
我来携酒醉其下，卧看千峰秋月明。
和李廷老三月十四日
梅尧臣（宋代）

三月日几望，士游溱水阳。
溱流已涣涣，有美此翱翔。
偶来适此愿，月色同满床。
士曰陟少室，女曰归大梁。
及晨各异役，悲喜竟回肠。
芍药有遗风，赠好期不忘。
固匪子能逮，是焉继新章。
晚晴
方回（元代）

油泥方滑道，返照隔楼明。
年已如秋老，心犹爱晚晴。
鼓刀宁异遇，带索定徒行。
倚遍阑干夜，寒砧处处声。
淳化中朝会二十三首
佚名（隋代）

南暨宣皇化，东吴奉乃神。
舞干方耀德，执玉自来实。
巢伯朝丹陛，韩侯观紫宸。
古今归一拊，怀远道弥新。
挽肇庆胡守二首
李曾伯（宋代）

里闬游从早，江淮契阔稠。
勤君分月驾，共我济风舟。
日者言犹在，辰乎叹莫留。
佳城云水隔，老泪逐江流。
寄端夫三首
舒邦佐（宋代）

迟子来时细讲论，未须著语策奇勋。
庖丁妙在牛先解，水上风行自有文。
雪中夜坐杂咏十首 其九
徐瑞（宋代）

绝怜山北松间寺，门径漫漫雪作堆。衲僧定起夜将半，自拨寒炉分芋魁。
春日招宾
高骈（唐代）

花枝如火酒如饧，正好狂歌醉复醒。
对酒看花何处好，延和阁下碧筠亭。
六月初十夜闻蛩 其二
弘历（清代）

年年秋思最撩人，傍砌初听唧唧频。徙倚披衣步明月，即空即色即根尘。
龟堂杂兴
陆游（宋代）

少年身寄市朝中，俗论纷纷聒耳聋。
清绝宁知有今日，高眠终夜听松风。
阅林间录有感
明本（元代）

林间编此录，深夜剔残灯。慧命微如线，人心冷似冰。

祖庭空积雪，古路不逢僧。追企前贤辙，思归一念增。
游麻姑山九首 其九 瀑布泉
曾巩（宋代）

飞泉一支天上来，寒影沉沉泻龙穴。山灵欲以怪动人，山路先冬积霜雪。
偈颂一百五十首
释心月（宋代）

笑密庵巧，喜松源拙，
扫临济喝，折德山棒。
自谓不蹑前踪，又道抛三放两。
自谓无法与人，又道开口不在舌头上。
满江红（京口凤凰池和芦川“春水连天”韵。池，苏魏公旧游也。）
吴潜（宋代）

借问如何，春能好、客怀偏恶。消遣底、闲言闲语，近都慵作。岁月从今休点检，江湖自古多流落。倚危亭、目断野云边，孤舟泊。

人事改，人情薄。退后步，争先著。且开尊洗盏，为君斟酌。拂拭凤凰池上景，凄凉猿鹤山中约。更东阳、憔悴到腰围，浑如削。
旬假南亭寄熊郎中
武元衡（唐代）

旬休屏戎事，凉雨北窗眠。江城一夜雨，万里绕山川。

草木散幽气，池塘鸣早蝉。妍芳落春后，旅思生秋前。

红槿粲庭艳，绿蒲繁渚烟。行歌独谣酌，坐发朱丝弦。

哀玉不可扣，华烛徒湛然。闻君乐林卧，郡阁旷周旋。

酬对龙象侣，灌注清泠泉。如何无碍智，犹苦病缠牵。
春莫梦访冲默道人山房三首 其三
王天性（明代）

梦中亦何云，问我何不怿。人只百年身，能消几两屐。

万物道为尊，朝闻死可夕。试观今传者，总非蝉冕客。

人理坦易凭，神机纷难释。塞马不终亡，蕉鹿岂真获。

再拜领教言，尘虑春水释。冥心与天游，归读羲皇易。
天香·和艺风先生马湘兰熏炉拓本
吴昌绶（清代）

蕤枕传香，莲灯锁梦，温黁消瘦如许。金鉔浓熏，双烟一气，荡软绮怀无据。

小怜凫藻，似曾伴、题裙俊侣。谁与春犀管领，夜阑悄闻柔语。

南都坠欢记取。有妆楼、故物能谱。熨透星星，散入相思血缕。

捣麝飞尘未灭，祗流落、人间换宵炷。惆怅余芬，重衾隔雨。
保塞教授同年丁仲勤广寄示和少逸十诗某辄寄之更不理彭意无复次第 其二
王安中（宋代）

僧中赏隽道林支，傥有斯人见莫迟。远致高情归许掾，更知孙绰最能诗。
碧梧山房
王洪（明代）

高僧何处去，飞锡返东林。积雪山中路，浮云世外心。

鸟啼松院静，花覆石床深。寂寂猿声夜，谁闻清梵音。
杂诗
陈炳（宋代）

斧柯不到处，恶木易成林。君子抱渴疾，偶然息其阴。

端人贵洁己，宁使霜露侵。事往悔何及，喟焉伤我心。
谒三世祖母李氏恭人谕葬墓
何绛（明代）

马鬣先朝迹未湮，赐田春尽绿初匀。五持主命惟开府，七日军储属妇人。

狮石塔依山影直，虎门潮起浪痕新。杯羹荐罢堪惆怅，赵宋诸陵牧火频。
送宗泰住成都正法院四首
郭印（宋代）

师今携锡下孤峰，似闻猿鸟含愁容。
胡不为言我常住，东西南北总相逢。
子金舅出示雁湖和章走笔为谢三首
李壁（宋代）

运数从来略相似，人人总道疾堪忧。
岂知不死还相对，更把新诗互唱酬。
过黄杨奥孝子董公墓
叶澄（宋代）

我陟黄杨奥，我怀董孝君。
怀君君不见，冢草裹晴云。
醉蓬莱（庆寿）
赵鼎（宋代）

破新正春到，五叶尧蓂，弄芳初秀。翦彩然膏，灿华筵如昼。家庆图中，老莱堂上，竞祝翁遐寿。喜气欢容，光生玉斝，香霏金兽。

谁会高情，淡然声利，一笑尘寰，万缘何有。解组归来，访渔樵朋友。华发苍颜，任从老去，但此情依旧。岁岁年年，花前月下，一尊芳酒。
舜泉复发
苏辙（宋代）

奕奕清波旧绕城，旱来泉眼亦尘生。
连宵暑雨源初接，发地春雷夜有声。
复理沟渠通屈曲，重开池沼放澄清。
通衢细洒浮埃净，车马归来似晚晴。
喜客泉次韵
冯去非（宋代）

白云在空山，丹光照崖水。
仙人迹如埽，客至泉辄喜。
世路多不平，个中太清生。
政以静自怡，亦与凡将迎。
风波处处息，坎离人人有。
要使到此踪，尽作蓬瀛友。
再作十绝寄胡伯负兵侍仲方尚书
李元实（宋代）

澹翁直气贯三才，入座云仍渐上台。
料想而今闻底事，中心应亦念渠回。
兰溪怀和叔
李正民（宋代）

山遥水阔方通婺，笋嫩鱼肥已胜衢。寄语长潭隐君子，别来薇蕨味何殊。
松江塔阁
汤铉（明代）

梅岭昔既营，梅水何年瀹。万派会松江，众流资锁钥。

翠屏千仞合，丹嶂五丁凿。鸦髻峙西华，阴那拟岱岳。

笃生斯异人，山斗称文学。弱冠冠粤东，秋风抟鹏鹗。

仰视奎壁光，俯瞰东井络。乃知文章府，墨食以谋度。

肇建兹灵图，芙蓉真秀削。欲借巨灵手，倒擎写碧落。

玉峰映紫霞，金碧纷相错。鬼斧与神工，驱蛟兼徙鳄。

如彼螺子川，金牛相喷礴。文光既射斗，宝剑初淬锷。

雁塔既题名，始得丹涂艧。巫筮仕古帝，居政声何卓。

岭南夫子名，鸣琴以振铎。秩满晋司农，四海皆饶乐。

晋阳操月斧，五云生朱襮。天子召平台，万言皆谔谔。

鸾坡视御草，玉署翻红药。讲幄近少微，青宫侈铜鹤。

会遭阳九运，完节归岩壑。胜会集耆英，结社亦仿洛。

烟雨隐垂纶，田园甘藜藿。身退名益重，道高辞好爵。

悠悠二十年，遗像留杰阁。嫩绿上苔阶，香篆饶帘箔。

我来勤瞻谒，音徽宛如昨。灏气返大虚，元英满广漠。

严陵一钓台，千载终有托。
达士
孟郊（唐代）

四时如逝水，百川皆东波。青春去不还，白发镊更多。

达人识元去，变愁为高歌。倾产取一醉，富者奈贫何。

君看土中宅，富贵无偏颇。
赠道者
刘沧（唐代）

窗中忽有鹤飞声，方士因知道欲成。
来取图书安枕里，便驱鸡犬向山行。
花开深洞仙门小，路过悬桥羽节轻。
送客自伤身易老，不知何处待先生。
春日题李中丞樊川别墅
项斯（唐代）

心知受恩地，到此亦裴回。上路移时立，中轩隔宿来。

川光通沼沚，寺影带楼台。无限成蹊树，花多向客开。
吴山人持斋戏赠
胡应麟（明代）

笑汝清狂客，持斋绣佛前。周颙元护法，何胤旧逃禅。

岭砌须弥石，池疏阿耨泉。翛然携手去，尘外息诸缘。
驸马沐公席上和秋官吴侍郎韵
陈琏（明代）

金织麒麟衬座茵，琼筵雅集总嘉宾。共誇风采如何晏，盛说诗名迈李绅。

寒菊尚含冬里雪，老梅已放腊前春。兴来政喜观图画，谁写丹青妙入神。
同廷美兄宿龙福寺
邓深（宋代）

峰回路转竹间扃，古寺寻幽当下程。
浅屋近山寒较早，小窗容榻意偏清。
睡魔催枕如元约，山鬼吹灯似薄情。
樽酒重温休惜醉，恐君长夜厌蛩声。
过新丰 其二
释今无（明代）

频拂征衣向旅邸，始知吾道擅凄凄。回头一望淮南月，霜落鸡声照马蹄。
思古堂
傅宗教（清代）

何人凿山腹，高堂跨崔嵬。
悠悠百年事，滚滚随尘埃。
弃置君莫问，且复共此杯。
吴容州仲一挽词
林光朝（宋代）

竹屋绳桥自有村，牛山箫笛不堪闻。
碑前更问何年月，为借容州旧使君。
揽冀亭榴花
晁说之（宋代）

长夏清江倚碧岑，人间尘土莫相侵。
榴花不得春工力，颜色何如桃杏深。
竹溪直院盛称起予草堂诗之善暇日览之多有可
刘克庄（宋代）

月里谁横笛，秋深战垒闲。
别吹新曲调，偏照旧关山。
响激商飙起，声随陇水潺，
远传边塞外，高入广寒间。
解白嫦娥发，能苍壮士颜。
倚楼人谩拜，何日凯歌还。